Επίσημο: Η Κυβέρνηση κατέθεσε φωτογραφικό νόμο του κράτους, με αφαίρεση 5-10 βαθμών που δίνει το πρωτάθλημα στον Ολυμπιακό

Είναι και επίσημο. Με Ντροπολογία έκτρωμα που κατατέθηκε το απόγευμα της Τρίτης, η κυβέρνηση δίνει το πρωτάθλημα στον Ολυμπιακό.

Και όλα αυτά στην προσπάθεια της να χρυσώσει το χάπι από τη ΣΤΗΜΕΝΗ απόφαση της Επιτροπής Επαγγελματικού Αθλητισμού, για υποβιβασμό του ΠΑΟΚ και της Ξάνθης, τον οποίο πήρε άρον άρον πίσω μετά τη γενική κατακραυγή που υπήρχε.

Στην τροπολογία που θα ψηφιστεί μέχρι το βράδυ, σε νομοσχέδιο του υπουργείο Εργασίας για το επίδομα γέννας των 2.000 ευρώ και θα γίνει νόμος του κράτους, προβλέπεται αφαίρεση 5-10 βαθμών «αναλόγως της βαρύτητας της απόφασης».

Η κυβέρνηση επί της ουσίας με φωτογραφικό τρόπο δίνει στο πρωτοβάθμιο όργανο που αποτελείται από τακτικό δικαστή, την απόφαση στο χέρι και είναι εξαιρετικά αμφίβολο αν θα μπει στην ουσία της υπόθεσης από τη στιγμή που η κυβέρνηση σαν πόντιος Πιλάτος ένιψε τας χείρας της. Έτσι γίνεται πραγματικότητα αυτό που ψιθιριζόνταν έντονα στην ποδοσφαιρική πιάτσα ότι θα δοθεί με νομοθετικό διάταγμα το πρωτάθλημα στον Ολυμπιακό.

Η παρ. 12 του άρθρου 69 του ν. 2725/1999 αντικαθίσταται ως εξής:

«Σε περίπτωση κατά την οποία παραβιασθεί κάποια από τις διατάξεις των προηγούμενων παραγράφων του άρθρου αυτού με υπαιτιότητα οργάνων της ΑΑΕ επιβάλλεται στην ομάδα της, με απόφαση του οικείου δικαιοδοτικού οργάνου, το οποίο επιλαμβάνεται ύστερα από έκθεση της ΕΕΑ ή μετά από προσφυγή όποιου έχει έννομο συμφέρον, η ποινή της αφαίρεσης 5-10 βαθμών από το τρέχων πρωτάθλημα στο οποίο αυτή συμμετέχει, αναλόγως της βαρύτητας της απόφασης.

Σε περίπτωση που η παράβαση διαπιστώνεται μετά το τέλος της αγωνιστικής περιόδου ή ως άνω ποινή επιβάλλεται για το επόμενο επαγγελματικό πρωτάθλημα. Η ποινή της παρούσας παραγράφου επιβάλλεται ανεξαρτήτως του νομικού χαρακτηρισμού της παράβασης από τις οικείες πειθαρχικές διατάξεις» αναφέρεται χαρακτηριστικά στην τροπολογία για το επιμαχο άρθρο της πολυιδιοκτησίας.

Ακόμη σημειώνεται ότι:

Τα πρώτα πέντε εδάφια της παρ. 3 του άρθρου 77Α αντικαθίστανται ως εξής:



«3. Πριν από την έναρξη κάθε αγωνιστικής περιόδου, κάθε Α.Α.Ε. ή Τ.Α.Α. οφείλει να προσκομίσει στην οικεία διοργανώτρια αρχή, πιστοποιητικό της Επιτροπής περί τήρησης των υποχρεώσεων που προβλέπονται από τον παρόντα νόμο. Η Επιτροπή, στο πλαίσιο των παραπάνω αρμοδιοτήτων της, δεν χορηγεί το ανωτέρω πιστοποιητικό σε περιπτώσεις διαπίστωσης σοβαρών ή καθ` υποτροπήν παραβάσεων του νόμου, για λόγους που αφορούν στο δημόσιο συμφέρον. Στο δημόσιο συμφέρον εμπίπτουν ιδίως οι οφειλές προς το Δημόσιο και τους ασφαλιστικούς οργανισμούς. Η συνδρομή όρου που πλήττει το δημόσιο συμφέρον μνημονεύεται ειδικά στην απόφαση της Επιτροπής.



Σε περιπτώσεις μη τήρησης των όρων νομιμότητας των διοικήσεων και των μετόχων των Α.Α.Ε. ή παραβίασης των διατάξεων που διέπουν την προέλευση των πόρων των μετόχων των Α.Α.Ε. και των Α.Α.Ε. που χρησιμοποιούνται για τη δραστηριότητα των Α.Α.Ε., καθώς και άρνησης παροχής στοιχείων προς την Επιτροπή, εφαρμόζεται αποκλειστικά η διάταξη της παρ. 12 του άρθρου 69 του παρόντος.».



Η παρ. 5 του άρθρου 77Α αντικαθίσταται ως εξής:



«5. Κατά την άσκηση των καθηκόντων της η Επιτροπή, πέραν των όσων προβλέπονται ρητά στον παρόντα νόμο, δικαιούται να ζητεί και να λαμβάνει οποιοδήποτε κατά την κρίση της άλλο στοιχείο, πληροφορία ή διευκρίνιση. Δικαιούται επίσης, σε περιπτώσεις μεταβίβασης μετοχών, συμμετοχής σε αύξηση μετοχικού κεφαλαίου, παροχής δανείων και εν γένει χρηματικών καταβολών οποιουδήποτε είδους, να διερευνά την προέλευση και τον τρόπο απόκτησης των καταβληθέντων ποσών, σε περίπτωση δε που δεν δικαιολογείται επαρκώς η προέλευσή τους, να επιβάλει ως κύρωση την απαγόρευση άσκησης όλων των δικαιωμάτων μετόχων, καθώς και των διευθυντικών ή διοικητικών εξουσιών οργάνων Α.Α.Ε., ανεξάρτητα από την επέλευση άλλων συνεπειών σύμφωνα με το νόμο».



Οι διατάξεις του παρόντος ισχύουν για παραβάσεις που διαπιστώνονται από την 1η Ιουλίου 2019.